昇天檜
作者：歐陽修
朝代：宋

paragraphs: 青牛西出關，老聃始著五千言。
白鹿去昇天，爾來忽已三千年。
當時遺迹至今在，隱起蒼檜猶依然。
惟能乘變化，所以爲神仙。
驅鸞駕鶴須臾間，飄忽不見如雲煙。
奈何此鹿起平地，更假草木相攀緣。
乃知神仙事茫昧，真僞莫究徒自傳。
雪霜不改終古色，風雨有聲當夏寒。
境清物老自可愛，何必詭怪窮根源。